**Pályázati felhívás**

**Alba Regia Felsőoktatási Ösztöndíj elnyerésére**

**Székesfehérvár Megyei Jogú Város Polgármestere** Székesfehérvár Megyei Jogú Város Önkormányzat Közgyűlésének az „Alba Regia” tanulmányi ösztöndíjról szóló 33/2016. (VIII. 19.) önkormányzati rendelete 12. § (2) bekezdése alapján **a 2020/2021-es tanév 2. félévére nyilvános pályázatot hirdet Alba Regia Felsőoktatási Ösztöndíj elnyerésére.**

**1. Pályázati feltételek:**

**Alba Regia Felsőoktatási Ösztöndíjban részesíthető az a hallgató, aki:**

a) a tanulmányait

aa) a Budapesti Corvinus Egyetem székesfehérvári képzési helyszínén nappali alap- vagy mesterképzés (BA, BSc, MA, MSc) munkarendjében folytatja, vagy

ab) az Óbudai Egyetem Alba Regia Műszaki Karán nappali alap- vagy mesterképzés (BA, BSc, MA, MsC) munkarendjében folytatja, vagy

ac) a Kodolányi János Egyetem székesfehérvári képzési helyszínén valamely előadó-művészeti szakon, nappali alapképzés (BA) munkarendjében folytatja azzal, hogy tanulmányait legkorábban a 2018/2019-es tanévben kezdte meg,

b) aktív hallgatói jogviszonnyal rendelkezik,

c) a pályázat benyújtását megelőző legutolsó aktív félévre vonatkozóan megszerezte a mintatanterv által az adott félévre előirányzott kreditmennyiség 90 %-át,

d) a pályázat benyújtását megelőző félévben a tanulmányi átlaga legalább 3,75 volt és

e) a pályázat benyújtásának határnapjáig a 25. életévét még nem töltötte be.

Az Alba Regia Felsőoktatási Ösztöndíjban azonos félévre beiratkozott előadó-művészeti szak esetében 1 fő, egyéb szak esetében szakonként 2 - 2 fő, sorrendben a legmagasabb pontszámot elérő hallgató részesíthető. A pályázaton elérhető pontok számításának rendjét a pályázati felhívás 2. melléklete tartalmazza.

**2. A pályázat benyújtásának módja:**

A pályázatot a pályázati felhívás 1. mellékletében szereplő ***„Pályázati Adatlap az Alba Regia Felsőoktatási Ösztöndíj igényléséhez”* című formanyomtatványon**, zárt borítékban kell benyújtani: **postai úton** (cím: Székesfehérvár Megyei Jogú Város Polgármesteri Hivatala Egészségügyi, Oktatási és Szociális Intézményi Iroda 8000 Székesfehérvár, Városház tér 1.), **vagy** a Polgármesteri Hivatal Városház tér 1. sz. alatti Portáján kihelyezett gyűjtőládába történő elhelyezéssel.

A borítékon fel kell tüntetni a pályázó nevét, címét, valamint az „Alba Regia Felsőoktatási Ösztöndíjpályázat” megjelölést.

A felsőoktatási **Pályázati Adatlap** **beszerezhető** az érintett felsőoktatási intézményekben, ill. **letölthető** Székesfehérvár Megyei Jogú Város hivatalos honlapjáról: <http://www.szekesfehervar.hu/aktualis-palyazatok>

**3. A Pályázati Adatlaphoz csatolni kell**

a) az aktív hallgatói jogviszonyt igazoló irat eredeti példányát,

b) az elektronikus leckekönyv – pályázat benyújtását megelőző félévről készített – törzskönyvi kivonatának a tanulmányi osztály által aláírt és lepecsételt eredeti példányát,

c) a felsőoktatási intézmény igazolását arról, hogy a hallgató a pályázat benyújtását megelőző legutolsó aktív félévre vonatkozóan megszerezte a mintatanterv által az adott félévre előirányzott kreditmennyiség 90 %-át,

d) az ágazati és ágazaton kívüli szakmai érettségi vizsgatárgyak versenyén való részvétel esetén az elért helyezést igazoló okirat másolatát; a Tudományos Diákköri Konferencián való részvétel esetén az elért helyezést igazoló okirat másolatát; az Országos Tudományos Diákköri Konferencián való részvétel esetén a részvételt vagy az elért helyezést vagy az elért különdíjat igazoló okirat másolatát, és

 e) legalább B2 szintű, államilag elismert nyelvvizsgával való rendelkezése esetén a nyelvvizsga bizonyítvány – több nyelvvizsga esetén a bizonyítványok – másolatát.

**4. Érvénytelen a pályázat, ha**

1. nem a pályázati felhívás 1. pontjában felsorolt feltételeknek megfelelő hallgató nyújtotta be, vagy
2. a pályázati határidő lejártát követően érkezik be a Polgármesteri Hivatalba, vagy
3. nem a pályázati felhívás 1. melléklete szerinti teljes körűen kitöltött és aláírt Pályázati Adatlapon nyújtották be, vagy
4. pályázó nem csatolta a pályázati felhívás 3. pont a) – c) alpontjaiban felsorolt okiratok valamelyikét.

**5. A pályázat Polgármesteri Hivatalba történő beérkezésének határideje:**

 **2021. február 25.**

A határidő elmulasztása esetén a pályázó által benyújtott pályázat érvénytelen.

A határidő elmulasztása miatt igazolásnak nincs helye.

**6. A pályázat elbírálásának határideje:**

 **2021. március 30.**

Székesfehérvár Megyei Jogú Város Jegyzője az elbírálást követően a pályázat eredményéről írásban értesíti a pályázót a Pályázati Adatlapon megadott elérhetőségek valamelyikén. A nyertes pályázóval Székesfehérvár Megyei Jogú Város Önkormányzata ösztöndíj szerződést köt.

**7. Az Alba Regia Felsőoktatási Ösztöndíj összege a 2020/2021-es tanév 2. félévére: 75.000,- Ft.**

Az ösztöndíj folyósítása egy összegben, a Pályázati Adatlapon megjelölt folyószámlára átutalással történik a teljes körűen aláírt ösztöndíj szerződés Polgármesteri Hivatalba történő érkezését követő
15 napon belül.

**8. Az ösztöndíjra való jogosultság megszűnik, amennyiben**

1. a hallgató a pályázati eredményről szóló értesítéstől számított 60 napon belül nem köti meg az ösztöndíj szerződést,
2. a hallgató hallgatói jogviszonya a megállapított, adott félévre szóló ösztöndíj időtartama alatt megszűnik, vagy
3. a hallgató a pályázati eljárás során valótlan adatot közölt.

**A hallgató a jogalap nélkül felvett ösztöndíjat egy összegben, a visszafizetés elrendeléséről szóló értesítés kézhezvételétől számított 30 napon belül köteles visszafizetni.**

**FIGYELEM!**

* A Pályázati Adatlap valamennyi pontjának kitöltése kötelező! Nemleges választ kihúzással kell jelezni. Érvénytelen a pályázat, amennyiben a Pályázati Adatlap nem teljes körűen vagy nem olvashatóan kitöltve kerül benyújtásra!
* A pályázati eljárás során hiánypótlásra egy alkalommal van lehetőség. A hiánypótlásra való felszólítás kizárólag e-mailen történik a pályázati adatlapon megadott e-mail címen.
A hiánypótlásra biztosított beérkezési határidő az e-mail megküldésétől számított legfeljebb
5 nap.
* A kötelezően csatolandó mellékleteken túl egyéb irat, dokumentum a pályázat elbírálása során nem kerül figyelembevételre. A kötelező mellékleteken felüli személyes adatokat tartalmazó iratok benyújtása szükségtelen!

A pályázattal kapcsolatos személyes adatok kezeléséről a pályázati felhívás 3. mellékletét képező **adatkezelési tájékoztató** rendelkezik. Az adatkezelési tájékoztató elérhető a [www.szekesfehervar.hu/adatvedelem](http://www.szekesfehervar.hu/adatvedelem) oldalon.

**További információ** Székesfehérvár Megyei Jogú Város Polgármesteri Hivatala Egészségügyi, Oktatási és Szociális Intézményi Irodáján **Tóthné Szabó Krisztinától kérhető**
(Tel.: 06 (22) 537-119).

Székesfehérvár, 2021. február …..

**Székesfehérvár Megyei Jogú Város**

**Polgármestere**